**SORSFORDÍTÓ**

**Ami egy mozgássérült ember számára a kerekesszék, egy vak ember számára a bot, az egy autista embernek az elfogadás.**

Magyarországon a gyerekközösségek szemléletének formálása a különböző egészségügyi vagy szociális okból segítségre szoruló kortársak támogatásának, közösségi beilleszkedésének elősegítése érdekében kiemelt fontosságú.

**Dicső Dániel rendező kisfilmje, a Sorsfordító egy autizmus-spektrumzavarral élő kisfiú és édesanyja ötletéből, egy önzetlen alkotócsapat lelkes és kitartó munkájával született meg.**

**Egy autista és egy mozgássérült kisfiú fiktív történetén keresztül szembesülhetünk a tizenéves autista fiú, Jancsi sajátos világával és iskolai közösségével.**

A néző felismerheti az autizmus-spektrumzavarra jellemző, szokásostól eltérő, furcsa gondolkodásmódot, érzékelést, miközben szembesülhet a mássággal élők felé megnyilvánuló sokszor közömbös, de inkább kirekesztő emberi magatartással.

A történet által felismerhetővé válnak azok a gyerekek, akikről ha nem is tudjuk az okát, de naponta tapasztalhatjuk nehezebb boldogulásukat a közösségekben és a világban.

**Egy képzeletbeli tükörben az autisták furcsa világa mellett megláthatjuk önmagunkat, a nem megfelelő hozzáállásunkat is,** de a felismeréssel esélyt adhatunk a változtatásra, hogy a jövőben egy mindannyiunknak megfelelő és értékes emberi tulajdonságokkal teli képet tükrözzön vissza a valóság is.

**A Sorsfordító a gyerekközösségek számára furcsa autista kortársak könnyebb megértését és elfogadását elősegítő, érzékenyítő beszélgetésre alkalmas, témaindító kisfilm.** A képi megjelenítés és hanghatások a gyerekek részére is érzékletesebben, érthetőbben teszik felfoghatóvá a furcsa viselkedés mögött meghúzódó okokat, egy elsőre “láthatatlan” problémát, az autizmus-spektrumzavar jellemzőit. Azt gondoljuk, hogy a történet megtekintésével a téma befogadhatóbbá válik a gyerekek számára és személyes élményeiket, kérdéseiket is könnyebben megfogalmazhatják, beszélgethetnek róla.

A kisfilmet 2016. április 2-án, az Autizmus Világnapján, az AOSZ programajánlatában szerepelve mutattuk be a budapesti Premier Kultcaféban. A vetítést követően mindenki számára elérhetővé tettük a Sorsfordító film Youtube csatornáján és közönséggel együtt osztottuk meg a Facebook-on a linkjét.

Az érzékenyítés folyamata, a gyerekek szemléletének formálása a felnőttek – elsősorban a szülők és pedagógusok – példamutató, elfogadó hozzáállásával válhat hosszútávon is eredményessé.

A Sorsfordító kisfilm szemléletformáló kezdeményezéshez csatlakozott az Art+Cinema is, amelynek vezetősége fontosnak tartja a társadalmi érzékenyítést és nagyközönség előtti vetítésekkel támogatja a kisfilm megismertetését és céljainak elérését.

**LEGYÉL TE IS SORSFORDÍTÓ!**